钦定古今图书集成/方舆汇编/职方典/第1170卷 > 《高灵洞记》阙士琦
## 钦定古今图书集成/方舆汇编/职方典/第1170卷 > 《高灵洞记》阙士琦

余以辛酉伏日至汤泉，浴毕，振衣弹冠，穆然怀古，恍
惚不自得，将痛哭而返。缓步溪上，信脚远近，忽至一
处，石壁横削，斜临涧道，壁间空窊，有如天门，虽草树
蒙密，犹可指数。予心动曰：“此殊有异耶？”急渡溪，摄衣
往看，蓬蒿割面不可上，乃返。值山翁怪问所来，与理
前说，欣然荷鉏，为剪草，导向正路，指余所见曰：“此高
灵洞也。”洞自然弘整，上如幕，下如席，三面皆白，俯仰
五十尺，横广有加，石乳悬结，布满空处，似僧衣数十
折，将欲委地。中一石如长柄镜，倒挂其上，大数围，曰
名香锣。童仆听说，拾石击之声，往控壁，旋绕一室而
去，大约少姬新喉，宫多商少。洞右有清流，从小门出。
门仅二尺，巨石半掩，不至门者，盖不知中之几千万
状也。门内沉黑，无所向，燃炬数十，尾行而进，履趾相
乱数十折，得堂房朗朗数间，有世尊、大士罗汉之属，
四列石壁，位次陈设，皆有意理，如出人手。其他珠连
丝结，浪回云徙，含吐万象，目察心敏，亦不能记意。天
上蕊珠，海中鲛室，则不可知，人间决无此怪异也。堂
后为长滩，滩水寒苦，如三冬冰皱人肌肉。湍流往复，
作击筑声。涉之去四五折为十曲，岩岩如屏。篱下有
小口，石笋错出，似数部兵甲人，仅可横入，蛇行蚓步，
头与手足，著地成五，相顾失笑。山翁言：“昔年有竹王
行路，睹石门开阖，信步入洞，迷不得出，见星斗历历
在岩壁间。盖此地又数步，为仙界坡，坡高数尺，中突
旁杀”，石脂肥滑，升降股栗如人身，上著足软动不能
已。岂姹女气索、婴儿声息时，亦不能舍此为乘飞驾
浮之路耶？既下数步，有物高五六尺，状如博山，上丰
下削，丰处正方，旁有梯级，缘而上。山翁曰：“此浴盘也。”
泉沸出，盘中有数铁符，朱书大字在其上，皆义陵、澧
阳诸郡，岁旱汲泉取水至此。盘左石床一，石枕一，皆
自然结成。右去得琼田十二，沟塍俨然。山翁曰：“居人
以十二田占年丰俭，首丘无水，孟春旱。次丘无水，仲
春旱。他皆如之。夫青精有粒，石田无秋，不知当时何
为作此狡狯，逾田而西，遂复如混沌未判，劫火初寒
时矣。”山翁云：“此去十里，通赤霞洞，纠岐窈黑，神鬼杂
处，非掇衣火食人所能至也。”惆怅而别。余观《图经》所
载，神房阿阁，琼室璇居之属，要不能辨其有无。倘有
之，亦如刘𬴊之之望石囷，往辄迷道；张茂先之遇琅
嬛，欲赁住数日不可得耳。其他仙洞石室，散在人间
者，又似败寮残刹，仅支坐卧，何与人事？若慈洞辟室
开堂，循溪接港，穿田度径，升陵降阿，包孕万形，逶迤
十里，而策款担簦，可厉可揭，乃数千年来无知者。高
人待聘，贞女不字，似有所踌躇于气运理数之外，余
独何人发藏探穴，为之作俑也哉？肥居士《青鞋记》云：
“看青湘山水，如读秘书；看穿石水心岩，如读项羽传。”
余谓游高灵洞如阅金简玉书，仙符天篆，真太白所
谓其字乃上古，读之了不闲矣。浴汤泉时，魏无朋曰“余服雄黄三年，沐浴此水，觉表里融澈。”余以高灵傲
之曰：“余非齐万物，了生死，亦不能好勇信心犯睡龙
仙犬之怒也。”出洞怪愕目，三日不能合睫，而为之记。
同游公安魏无朋、里中彭念修、嗣美凡三人。